Mary Todd Lincoln

Mary Todd Lincoln (født 13. desember 1818 i Lexington i Kentucky i USA, død 16. juli 1882 i Springfield i Illinois) var gift med Abraham Lincoln, og var USAs førstedame fra 1861 til ektemannen ble myrdet i 1865. 

Liv og virke
 Bakgrunn
Mary Todd var datter av en bankier, Robert Smith Todd, og Elizabeth Parker-Todd. Moren døde da hun var sju år gammel, og hun fikk et vanskelig forhold til sin stemor, Elizabeth «Betsy» Humphreys-Todd, som faren giftet seg med i 1826. Medregnet sine halvsøsken, hadde Mary Todd Lincoln femten søsken.

Mary Todd gikk ved velrenommérte skoler, snakket fransk flytende, og studerte dans, drama og musikk. Hun hadde alltid en morsomhet på lur, og en livlig personlighet gjorde henne ganske populær.

Ekteskap med Abraham Lincoln
Ved 22 års alder, under et besøk hos en gift søster i Springfield, forlovet hun seg med advokaten Abraham Lincoln, som var kollega til hennes svoger. Forlovelsen ble hevet da Lincoln ikke hadde dukket opp til bryllupet, men til slutt fant bryllupet sted den 4. november 1842.Emerson, Jason (13. desember 2010). "Mary Todd Lincoln". The New York Times. Lest 17. november 2012.. De fikk fire barn, men bare Robert Todd Lincoln nådde voksen alder.

Førstedame
Som førstedame ledet hun en renovering av Det hvite hus' interiør og utstyrte det med nytt møblement til en stor kostnad, noe som førte til at hun ble klandret for sløseri. Under den amerikanske borgerkrig ledsaget hun i blant presidenten på hans reiser til slagfeltene. I hovedstaden besøkte hun sykehus for sårede soldater, og tok seg tid til å skrive deres brev. Krigsårene gjorde at rollen som vertinne i en hovedstad preget av politiske konflikter og spenninger ble vanskelig og krevde stort diplomati, en rolle hun ikke klarte å beherske. 

Hun ble beskrevet som livlig og intelligent. Men hun hadde dessuten et eksplosivt temperament, og var kranglete av natur, og var mentalt ustabil i perioder. Hun var særlig plaget av migreneanfall. Noen historikere og psykologer har ment at det kunne ha dreid seg om schizofreni, men en slik diagnose eksisterte ikke i hennes samtid, og en diagnose satt så lenge etter hennes død kan ikke være helt sikker.

Lincoln ble skutt av John Wilkes Booth på langfredag 14. april 1865 under oppføringen av teaterstykket Our American cousin i Ford’s Theatre i Washington D.C. Mart Todd Lincoln satt i stolen ved siden av ektemannen da han ble skutt og drept. 

Drapet gikk tungt innpå henne, det samme gjorde dødsfallene til de tre sønnene som alle døde av naturlige årsaker ganske unge.

Senere liv
Etter å ha blitt enke begynte hun å oppvise en eksentrisk oppførsel. Hun fikk etter hvert et noe anstrengt forhold til sønnen Robert. Det førte til store overskrifter i avisene da hun forsøkte å selge sine gamle klær og juveler. Den 19. mai 1875 ble hun erklært sinnssyk av en domstol i Chicago, og måtte deretter tilbringe fire måneder på hvilehjemmet Bellevue Place i Batavia i Illinois.John G. Sotos, The Mary Lincoln Mind-Body Sourcebook: Including a Unifying Diagnosis to Explain Her Public Decay, Manifest Insanity, and Slow Death (Mt. Vernon, VA: Mt. Vernon Book Systems, 2016)  Etter oppholdet der levde hun et tilbakedtrukket liv, periodevis i utlandet og periodevis bosatt hos slektninger. Hon bodde en lengre periode i Pau i Frankrike.

Hun døde av hjerteslag 63 år gammel og ligger begravet ved siden av ektemannen og sønnene i Lincoln's tomb.

 Referanser 

 Eksterne lenker 
 Nettside om Mary Todd Lincoln
 Mary Todd Lincoln  på Mr. Lincoln's White House
 Mary Todd Lincoln Research Site

Kategori:USAs førstedamer
Kategori:Personer fra Springfield i Illinois